
ОБЩИНСКИ СЪВЕТ - БЕРКОВИЦА


НАРЕДБА

ЗА СПЕЦИФИЧНИ ИЗИСКВАНИЯ КЪМ ОБЛИКА НА ГРАДСКИТЕ ПРОСТРАНСТВА, СГРАДИТЕ И АРХИТЕКТУРНИТЕ АНСАМБЛИ НА ТЕРИТОРИЯТА НА ГРАД БЕРКОВИЦА

ГЛАВА ПЪРВА

ОБЩИ ПОЛОЖЕНИЯ

Чл. 1. (1) Тази наредба определя специфичните изисквания за облика на градските пространства, сградите и архитектурните ансамбли.
(2)	Наредбата определя и допълнителни изисквания към обема и съдържанието на подробните устройствени планове и на инвестиционните проекти за нови сгради, реконструкция, пристрояване и надстрояване и основни ремонти на сгради и съоръжения, улици, площади и озеленени площи, свързани с благоустрояването на градските пространства, опазването и съхраняването на архитектурните ансамбли и градската среда, на територията на град Берковица.
(3)	Наредбата се прилага за територията на град Берковица и  обхваща всички компоненти на градската среда, допринасящи в единство за цялостното й възприемане.
Чл. 2. (1) За хармоничното и естетическо архитектурно-градоустройствено оформяне на градската среда се определят стандарти, описани в Приложения към настоящата наредба.
(2)	Стандартите представляват архитектурно-градоустройствени, художествени и технически изисквания към компонентите на градската среда и техните елементи.
[bookmark: _GoBack](3)	Стандартите са задължителни за всички обекти на територията на града с изключение на:
1.	територии и обекти със специално предназначение, свързани с отбраната и сигурността на страната и други, за които с нормативен акт и/или със специфични правила и нормативи са въведени ограничения в режима на застрояване и ползване, които влизат в противоречие с приетите стандарти.
	
2.	индивидуални жилищни сгради в имоти частна собственост, разположени най-малко на 3 метра от уличната регулационна линия;
3.	обектите по чл.147 от ЗУТ, в имоти частна собственост с изключение на тези по ал.1, т.7 .
4.	обектите по чл.151 от ЗУТ, разположени в имоти частна собственост, с изключение на остъкляването на балкони и лоджии; консервацията и реставрацията на фасади и на художествени елементи и стенописи в интериор на архитектурно- строителни и художествени културни ценности и консервация на археологически недвижими културни ценности и леки прозирни и плътни огради с височина на плътната част до 0,6 м в рамките на поземления имот; градинските и паркови елементи с височина до 2,5 м над прилежащия терен.
Чл. 3. (1) С тази наредба на територията на град Берковица се определят зони със специфични режими на регламентиране на градските пространства и изисквания към елементите на градската среда.


ГЛАВА ВТОРА 

ГРАДСКАТА СРЕДА. ЗОНИ

Раздел първи

Градска среда. Компоненти на градската среда

Чл. 4. (1) Градската среда е система от градски пространства, сгради, постройки и архитектурни ансамбли и други компоненти и елементите в тях, която създава уникален и разпознаваем облик, характерен за града.

Чл. 5. (1) Градските пространства и техните елементи са:
1.	Булеварди, улици, тротоари настилки на улични платна, бордюри, решетки около дървета, шахти, отводнителни решетки, огради и др.;
2.	Пасажи, безистени, пешеходни участъци;
3.	Площади;
4.	Детски и спортни площадки;
5.	Пространство пред и между сгради, постройки, съоръжения, алеи, улици и др.
6.	Други знакови за града пространства с характерно въздействие.
(2)	Сгради и постройките включват следните елементи:
1.	Фасади – дограми, балкони, остъкляване на балкони и лоджии, козирки, тераси, навеси;
2.	Съоръжения по фасади – леки слънцезащитни съоръжения, остъкляване на балкони и лоджии декоративни решетки, тенти, перголи и ветрозащитни завеси, рекламни съоръжения;
3.	Покриви с техните елементи за отводняване, комини, капандури, козирки, тераси и дограма.
(3)	Други компоненти и архитектурни ансамбли
1.	Огради;
2.	Елементи на градското обзавеждане - спирки на масовия градски транспорт, пейки, осветителни тела – улични лампи, осветление в настилки, градинско и парково осветление, решетки около дървета, съдове за отпадъци чешми, фонтани, часовници, зарядни колонки за електрически превозни средства, велостоянки и др;
3.	Съоръжения – електрически и интернет-шкафове, табла и касети, предпазни кутии, трафопостове в отделни имоти и разположени между уличните регулационни линии и сградите на основно застрояване, зарядни станции, информационни киоски, съоръжения за паркиране;
4.	Елементи на зелената система – паркове, градини, улично озеленяване, кашпи, озеленени перголи, решетки около дървета;
5.	Преместваеми и други обекти – павилиони, маси за консумация, щендери за цветя и зеленчуци, чадъри, тенти, навеси, рекламни и информационни елементи и др.;
(4)	Компоненти с характерно въздействие:
1.	Специфични запазени гледки от културния ландшафт на града – характерни места и гледки към природни, културни, исторически забележителности, части от града, важни сгради, ансамбли и съоръжения;
2.	Осветление – интензивно и художествено осветление на пространства, сгради, постройки, архитектурни ансамбли, паметници и монументи, мемориално-декоративни елементи и елементи на зелената система.
3.	Цветови решения, материали и пропорции на компонентите по предходните алинеи, традиционно установени или проектирани в синхрон със съществуващите компоненти и/или техни елементи, които запазват и усилват тяхното естетическо въздействие.

Раздел втори

Изисквания към градската среда, нейните компоненти и техните елементи

Чл. 6. (1) Компонентите на градската среда и техните елементи трябва да се изграждат и поддържат в добро техническо и естетическо състояние, да са лесно разпознаваеми, достъпни и да придават автентичен облик на града.
(2) Специфичните изисквания за отделните компоненти на градската среда и техните елементи са посочени в техническите изисквания описани в Приложенията към чл.2, ал.1.

Раздел трети

Зони на градската среда

Чл. 7. (1) Територията на Община Берковица се разделя на зони, за които се определят специфични изисквания за оформяне на компонентите на градската среда.
(2) Зоните се обособяват съобразно своите специфични характеристики, в съответствие с предвижданията на ОУП и ПУП, с цел интегрирането им в градската среда, като се определят зони със специфичен режим – устройствена зона ЦГЧ (Централна градска част), груповите недвижими културни ценности (ГНКЦ) и единичните недвижими културни ценности с техните охранителни зони, съгласно  
Специфичните правила и нормативи /СПН/ към Общият устройствен план /ОУП/ на гр. Берковица.
Чл. 8. Застрояването в зоните по чл. 7 се определя, в съответствие с предвижданията на ОУП и ПУП и специфичните правила за прилагането им и при спазване на техническите изисквания на тази наредба.

Раздел четвърти

Специфични изисквания към компонентите на градската среда и техните елементи в отделните зони

Чл.9. (1). Специфичните изисквания към компонентите на градската среда и техните елементи, попадащи в зоните по чл. 7, следва да отговарят на техническите стандарти и задължителните предписания, посочени в тази наредба и нейните приложения.
(2). Главният архитект на Община Берковица или упълномощено от него лице дава указания по прилагането на стандартите.
Чл.10. Привеждането на компонентите на градската среда и техните елементи, в съответствие с изискванията на тази наредба се извършва от заинтересованите лица по реда на тази наредба.


ГЛАВА ТРЕТА

ДОПЪЛНИТЕЛНИ ИЗИСКВАНИЯ КЪМ
ПОДРОБНИТЕ УСТРОЙСТВЕНИ ПЛАНОВЕ И ИНВЕСТИЦИОННИТЕ ПРОЕКТИ. РЕД И УСЛОВИЯ

Раздел първи

Допълнителни изисквания към обема и съдържанието на инвестиционните проекти за нови сгради, съоръжения и архитектурни ансамбли и при основен ремонт, реконструкция, пристрояване и надстрояване на съществуващи
сгради, съоръжения и техните елементи

Чл.11. (1) Инвестиционните проекти за нови сгради, преустройства, пристройки и надстройки на съществуващи сгради и съоръжения попадат в зоните по чл. 7, за които се издава разрешение за строеж включват освен изискуемите, съгласно Наредба № 4 от 21.05.2001 г. за обхвата и съдържанието на инвестиционните проекти проектни части и част „Градска среда“, оформена като допълнение към част „Архитектура“, в съответствие с изискванията на тази наредба.
(2) В случаите по чл. 147 и чл.151 от ЗУТ, когато не се изисква одобряване на инвестиционни проекти за издаване на разрешение за строеж се изготвя и представя от възложителя проектно предложение по част „Градска среда“, в съответствие с изискванията на тази наредба.
Чл. 12. (1) Проектното предложение по част „Градска среда“ се изготвя в текстови и графичен вид в мащаба на другите части от инвестиционния проект, във взаимовръзка и отговарящо на тях.
(2) Проектното предложение по част „Градска среда“ аргументира конкретния начин на оформяне на компонентите на градската среда и техните елементи и обосновава вписванeто на строежа в съществуващата градска среда при спазване на стандартите по тази наредба.

Чл. 13. Част „Градска среда“ следва да изяснява ситуационното, функционално-пространственото и архитектурно-художественото решение на обекта, естетическо оформяне и решение за цветово оформление на фасадни изображения на обекта/сградата и други, доказващи съответствието на проекта за конкретния обект/ строеж с техническите изисквания, посочени в съответните приложения.
Чл. 14. (1) Органът, компетентен да одобри инвестиционния проект, съгласува част „Градска среда“.
(2) Съгласуването по ал. 1 се изразява в извършване на проверка за установяване на съответствието на проекта със стандартите по тази наредба, посочени в приложенията при условията, регламентирани в глава осма на ЗУТ.
Чл. 15. (1) При констатирани несъответствия между инвестиционния проект и част Градска среда с изискванията на настоящата наредба, компетентният орган дава указания на Възложителя да ги отстрани с указан срок.
(2)	Разрешение за строеж не се издава, ако част „Градска среда“ (когато се изисква такава) не е в съответствие с изискванията на настоящата наредба.
(3)	След отстраняване на несъответствията, компетентният орган издава разрешение за строеж, ако внесеният проект по всички части отговаря на нормативните изисквания, включително на изискванията по тази наредба.
Чл. 16. Графичните материали към архитектурните инвестиционни проекти за консервация, реставрация и експониране на недвижимите културни ценности и на тяхната среда се изработват в съответствие с изискванията на наредбата доколкото не противоречат на императивните разпоредби на Закона за културното наследство и утвърдени специфични правила и нормативи /СПН/ към ОУП и подробни устройствени планове /ПУП/.

Раздел втори

Осигуряване на паркиране в градската среда - ред за одобряване на инвестиционни проекти, издаване на разрешения за строеж и въвеждане в експлоатация на строежи

Чл.17. Изграждането на паркинги и гаражи в урегулираните поземлени имоти се извършва въз основа на утвърдени подробни устройствени планове, съгласувани инвестиционни проекти за сгради и съоръжения и издадени строителни книжа по реда на ЗУТ.
Чл. 18. (1) Отклонения от нормите за паркиране, регламентирани в Закона и подзаконовите нормативни актове се допускат в случаите и до параметрите, предвидени в закона, в това число когато УПИ и/или обектът:
а) има излаз само на пешеходна улица или попада в зона с улици утвърдени традиционно като търговски, посочени в Приложение 1;
б) попада в зона на групови недвижими културни ценности, имоти с единични НКЦ и имоти в техните охранителни зони, за които разполагането на паркоместа в партера на сградите или в специфични дворни пространства би нарушило цялостния облик на уличния фронт и характеристиките на зоната.
Чл. 19. Не се разрешава одобряване на проекти и издаване на строителни книжа за промяна предназначението на помещения за паркиране в други функции, освен в случаите, когато с цялостен проект за УПИ по чл.43,ал.3 ЗУТ и с проекта за преустройство се доказва, че преустройството не води до нарушаване на разпоредбите на Наредба №РД-02-20-2/2017г. и до влошаване на постигнатия брой паркоместа във въведената в експлоатация сграда.
Чл. 20. Не се разрешава одобряване на проекти и издаване на строителни книжа, при наличие на повече от две места за паркиране/гариране разположени непосредствено едно след друго, без възможност за алтернативен достъп.

Раздел трети

Допълнителни изисквания към сградите и елементите на 
градската среда

Чл. 22. Собствениците на сгради, постройки, съоръжения и инсталации са длъжни да ги поддържат в добро състояние и в подходящ естетически вид, включително съответстващ на одобрените с настоящата наредба технически изисквания.
Чл. 23. (1) При изготвяне на инвестиционен проект за сграда, включена в режим на свързано застрояване цветовото решение на фасадите и, следва да бъде съобразено с цветовото решение на фасадите на съседните изградени сгради.
(2) Отклонение от ал. 1 се допуска при изготвяне на общо художествено решение, влючващо съседните сгради в ансамбъл, при използване на цветове в обща гама или в контраст и като оттенък или нюанс.

Чл. 24. (1) При прилагане на мерки за енергийна ефективност (саниране) по фасадните стени на жилищни сгради не участващи в програма по енергийна ефективност на жилищни сгради, новоположената мазилка следва да е с цвят идентичен на първоначално положената такава при изграждането на сградата.
(2) отклонение от ал. 1 се допуска само в обща гама, като оттенък или нюанс с цел осигуряване на хармонично решение на цветовете.
Чл. 25. (1) При монтаж на външни климатични тела, следва същите да се разполагат по съответните фасади въз основа на цялостно хармонично решение и в представена индивидуално част Градска среда.
(2) Отклонение от ал. 1 се допуска само при обективни причини като невъзможност за монтаж и обслужване.
Чл. 26. Слънцезащитни елементи като сенници, тенти, перголи и д.р. по новоизграждащи се и съществуващи сгради се изпълняват в цветовете на съответната сграда, с изключение на тези в ЦГЧ, за които има утвърдена цветова схема и тези в парковете.
Чл. 27. Когато с инвестиционен проект се предвижда изграждане на сграда в близост (до 1 съседна сграда включително и през улица), до която са налице обекти недвижими културни ценности, инвестиционните проекти се изработват в съответствие с изискванията на стандартите по наредбата доколкото не противоречат на императивните разпоредби на Закона за културното наследство и приети специфични правила и нормативи /СПН/ към ОУП и ПУП.
Чл. 28. Проектите за нови сгради следва да се съобразяват с непосредствената им градоустройствената среда и изискванията на тази наредба, с оглед постигането на единство на архитектурно-силуетното решение по улици, квартали и в града като цяло.
Чл. 29. Цветовото фасадно оформяне на сградите в жилищни квартали с комплексно застрояване, в това число цветовото оформление на номер и лого се предвиждат в цветовите гами съгласно Приложение №2 към тази наредба.
Чл. 30. Изграждането на общите мрежи и съоръжения на техническата инфраструктура и техните отклонения се извършва планово или по инициатива на заинтересовани лица, при спазване на техническите изисквания, посочени в Приложение 3 към настоящата наредба.
Чл. 31. В урбанизирани територии с действащ план за регулация и застрояване, където не е изградена техническа инфраструктура (улици, канализация и водопровод) строителство в частни имоти на строежи на основното застрояване се разрешава след издаване на разрешение за строеж за съответната техническа и пътна инфраструктура, като въвеждането в експлоатация на сградите може да стане едновременно или след въвеждане в експлоатация на уличните мрежи, съоръжения и обслужващи улици.
Чл. 32. (1) В жилищните комплекси, в териториите с комплексно жилищно строителство не се разрешава изграждането на огради.
(2) Извън посочените в ал.1 територии, Техническите изисквания и правила за огради са посочени в Приложение №4 към настоящата наредба.
Чл. 33. (1) Рекламно-информационните елементи /РИЕ/ на територията на община Берковица се разполагат при спазване на техническите изисквания на тази наредба, след издадено разрешение за поставяне, по ред установен с Наредба за рекламната и информационна дейност на територията на община Берковица.
(2)	Разрешава се поставянето на рекламно-информационни елементи върху фасади и покриви на съществуващи сгради само ако това е доказано с цялостно фасадно решение и не противоречи на общите изисквания за наддавания съгласно разпоредбите на ЗУТ и Наредба №7 на МРРБ. В случай, че поставянето на РИЕ върху фасади или покриви на сгради не е свързано с изграждане или преустройство на даден обект, Гл. архитект на общината съгласува проекта.
(3)	Техническите изисквания към визията и размерите на РИЕ са посочени в Приложение №5 към настоящата наредба.
Чл. 34. При брандиране върху витрини на търговски обекти се разрешава рекламната и/или информационна площ да заема най-много 25 % от площта на витрините на обекта.
Чл. 35. (1) Преместваемите обекти и информационни и декоративно- монументални елементи на територията на общината се разполагат след издадено разрешение за поставяне по ред, установен с Наредбата по чл.56 от ЗУТ на Община Берковица.
(2) Техническите изисквания към визията и размерите на преместваемите обекти и елементите на градското обзавеждане са посочени в Приложение №6 към настоящата наредба.

Раздел четвърти

Проверка на съответствието с изискванията по тази наредба след завършване на строежа

Чл. 36. (1) Компетентният орган, който приема строежа и го въвежда в експлоатация по реда на чл.177 ал.3 от ЗУТ задължително извършва проверка за съответствието на строежа с част „Градска среда“ и изискванията на тази наредба, когато проектът при одобряване е окомплектован с нея.
(2) За строежи, които се въвеждат в експлоатация по реда на чл.177, ал.2 от ЗУТ, с разрешение за ползване, заедно с протокола за реализирано озеленяване се представя становище от главния архитект или упълномощено от него лице от общинската администрация за изпълнението на изискванията на тази наредба и съответствието на строежа със същата.
Чл. 37. (1) Компетентният орган, отказва издаване на разрешение за ползване или удостоверение за въвеждане в експлоатация, освен ако установи наличие на някое от обстоятелствата по чл. 178, ал. 3 ЗУТ и когато не е спазен одобрен проект по част „Градска среда“ и изискванията на настоящата наредба.
(2)	При постановен отказ по предходната алинея възложителят отстранява причините за отказа и прави ново искане за издаване на разрешение за ползване или на удостоверение за въвеждане в експлоатация по общия ред.

ГЛАВА ЧЕТВЪРТА

 КОНТРОЛ

Чл. 38. (1) Контролът по спазването на разпоредбите на тази наредба се осъществява по реда на Закона за устройство на територията от Главния архитект или определените от него длъжностни лица от общинската администрация.
(2)	Длъжностните лица по ал.1 имат право да извършват проверки и да санкционират въз основа на определените в тази наредба норми.
(3)	При извършването на проверки лицата по ал. 2 имат право:
1.	на свободен достъп;
2.	да изискват необходимите документи, във връзка с осъществявания от тях контрол;
3.	да привличат експерти в съответната област, когато проверката е особено сложна и изисква специални знания;
Чл. 39. За нарушения на тази наредба на виновните физически лица се налага глоба в размер на 500 лева, а на едноличните търговци или юридическите лица – имуществена санкция в размер на 1000 лева.

ДОПЪЛНИТЕЛНИ РАЗПОРЕДБИ

§ 1. По смисъла на тази наредба:

1.	„Градска среда“ е система от градски пространства и елементите в тях, която създава уникален и разпознаваем облик, характерен за града.
2.	„Градско пространство“ е обособена част от града – улица, площад, градина, пространство между сгради, постройки, съоръжения, алеи, улици и др., заедно с ограждащите ги фасади и други елементи, което има единно визуално въздействие, характерен облик, историческо или традиционно установено значение за града.
3.	„Градски дизайн“ е комплексно оформяне и обзавеждане на градските пространства в съчетание с външния вид на обкръжаващите ги сгради и постройки.
4.	„Характерно въздействие“ е съвкупност от елементи на градския дизайн, които имат интегрираща роля за уникалния и характерен облик на града и обвързват околното пространство в един ансамбъл, имащ роля на символ на града.

ПРЕХОДНИ И ЗАКЛЮЧИТЕЛНИ РАЗПОРЕДБИ

§ 2. (1) Започнатите производства по съгласуване и одобряване на инвестиционни проекти, които не са приключили до влизането в сила на тази наредбата с издаване на акт за одобряването им от компетентния орган, се довършват по досегашния ред.
(2) За започнато производство по одобряване на инвестиционен проект и издаване на разрешение за строеж се счита датата на внасяне на инвестиционния проект за съгласуване или одобряването му от компетентния орган. За започнато производство се счита и наличието на съгласуван от компетентния орган идеен инвестиционен проект.
§ 3. Тази наредба се издава на основание чл. 13а от Закона за устройство на територията,
§ 4. Указания по тълкуването и прилагането на наредбата се дават от Главния архитект на Община Берковица.

Наредба за специфични изисквания към облика на градските пространства, сградите и архитектурните ансамбли на територията на град Берковица

